
Leucojum vernum, Leucojum aestivum és Sternbergia lutea szövettenyésztése és antioxidáns kapacitásának meghatározása

Összefoglaló
Célkitűzésünk volt in vitro növényi szövettenyésztési eljárások kidolgozása, amely Sternbergia lutea, Leucojum vernum és Leucojum aestivum kallusztenyészetek létrehozását teszi lehetővé. A nyári tőzike (Leucojum aestivum) és az őszi vetővirág (Sternbergia lutea) hagyma explantátumokból sikeresen állítottunk elő stabil kallusz tenyészeteket. A S. lutea szövettenyésztéséről gyakorlatilag nem találtunk korábbi irodalmi adatokat. Kijelenthetjük, hogy ebben a fajban elsők között sikerült növényregenerálásra képes embriogén kallusztenyészetet előállítanunk.
További kutatási célként a szövettenyészeteink antioxidáns kapacitásának vizsgálatát tűztük ki, melynek során enzimatikus és nem enzimatikus antioxidánsokat mértünk. Sikeresen alkalmaztuk a PAGE (poliakrilamid gélelektroforézis) (kataláz és peroxidáz enzimaktivitás mérése), ABTS, DPPH gyökfogó kapacitást mérő módszereket.
Mintáink kiértékelése során megállapítottuk, hogy a Sternbergia lutea szabadgyök semlegesítő kapacitása a legmagasabb, ezzel szemben az enzimaktivitásuk mind a kataláz, mind a peroxidáz vizsgálataink során kevéssé vagy alig detektálhatónak bizonyult. A L. aestivum, mind a L. vernum esetében jól detektálható kataláz és peroxidáz enzimaktivitást mértünk, ugyanakkor a Sternbergia lutea mintákkal összehasonlítva, alacsonyabb ABTS* és DPPH* gátlást tapasztaltunk.
Kutatómunkánk előrevetíti egy Sternbergia és Leucojum in vitro szövetbank létrehozását, és további méréseket tervezünk a szövettenyészeteink és az eredeti növények antioxidáns kapacitásának összehasonlítására, hogy megállapítsuk, az in vitro tenyészeteink alkalmasak-e gyógyhatású metabolitok hatékony termelésére.




